ตลท.ขึ้นเครื่องหมาย SP-NP หุ้น AQ หลังผู้สอบบัญชีไม่แสดงความเห็นต่องบการเงิน
ตลท.ขึ้นเครื่องหมาย SP-NP หุ้น AQ หลังผู้สอบบัญชีไม่แสดงความเห็นต่องบการเงินของบริษัทสิ้นสุดวันที่ 31 ธันวาคม 2558
2 ส.ค. 2559

ตลาดหลักทรัพย์แห่งประเทศไทย (ตลท.) ขึ้นเครื่องหมาย SP (Suspension) และ NP (Notice Pending) หลักทรัพย์ของบริษัท เอคิว เอสเตท จำกัด (มหาชน) หรือ AQ กรณีผู้สอบบัญชีไม่แสดงความเห็นต่องบการเงินสิ้นสุดวันที่ 31 ธันวาคม 2558 เนื่องจากบริษัทได้นำส่งงบการเงินสิ้นสุดวันที่ 31 ธันวาคม 2558 ฉบับที่ผ่านการตรวจสอบมายังตลาดหลักทรัพย์
โดยผู้สอบบัญชีไม่แสดงความเห็นต่องบการเงินของบริษัททำให้ตัวเลขผลการดำเนินงานและฐานะการเงิน ของบริษัทที่ปรากฏในงบการเงินอาจไม่แสดงค่าที่แท้จริงของกิจการ ซึ่งสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อาจสั่งการให้บริษัทแก้ไขงบการเงินได้
ทั้งนี้ตลาดหลักทรัพย์ฯ จึงขึ้นเครื่องหมาย SP เพื่อห้ามการซื้อหรือขายหลักทรัพย์ของบริษัท ตั้งแต่การซื้อขายรอบเช้าของวันที่ 2 สิงหาคม 2559 พร้อมกับการขึ้นเครื่องหมาย NP ตั้งแต่การซื้อขายรอบเช้าวันที่ 3 สิงหาคม 2559จนกว่าบริษัทจะนำส่งงบการเงินฉบับแก้ไขหรือจนกว่าจะได้ข้อสรุปว่าไม่ต้องแก้ไขงบการเงิน โดยตลาดหลักทรัพย์ยังคงห้ามการซื้อหรือขายหลักทรัพย์ของบริษัทต่อไปเนื่องจากบริษัทยังมิได้นำส่งงบการเงินไตรมาส 1 ปี 2559